William og Frida er de mest populære navne til nyfødte, hvis man er bosat i Nordjylland. Og lige i hælene er Valdemar og Alma. Det viser tal fra Danmarks Statistik, der hvert år opgør de mest populære navne til nyfødte. - De generelle tendenser er nordiske navne, oldeforældrenavne og engelsksprogede navne. Og den nordjyske topliste er næsten identisk med den landsdækkende, forklarer Michael Lerche Nielsen, der er professor ved Københavns Universitet og forsker i navne. Og det er i sig selv en tendens. Nordjyske drengenavne At den nordjyske liste over populære navne ligner den nationale, er nemlig ikke så underligt, peger navneforskeren på. - Før i tiden var der en regional forskel. Navne opstod i København og Aarhus-kanten og spredte sig så som ringe i vandet. 15-20 år senere toppede de så i Nordjylland, siger Michael Lerche Nielsen om udviklingen dengang. - I dag går det hurtigere. Det skyldes blandt andet vores medieforbrug, vi ser de samme nyheder og bruger de samme sociale medier. Det går stærkt. Danmark er et lille land, afspejler listen. Der er ikke den store forskel mere. Alligevel hæfter Michael Lerche Nielsen sig ved navnet Frida, som ligger nummer ét i Nordjylland og nummer fire på landsplan. - Det er lidt overraskende. Det er et nordisk og sødt navn. Kigger man på landsplan, lå det sidste år omkring 20. pladsen. Så navnet er kommet højt op, og her kan det faktisk være, at Nordjylland er foregangsland. Nordjyske pigenavne: Reklameeffekt Hvorfor forældre vælger visse navne frem for andre til deres nyfødte, er svært at svare på, forklarer Michael Lerche Nielsen. - Vi er ret ubevidste om det. Når man begynder at få børn eller ens venner gør, bliver man mere opmærksom på navnevalg. Meget foregår dog ubevidst, ligesom når man skal handle i et supermarked. Her kan man heller ikke altid forklare, hvorfor man vælger det ene produkt frem for det andet. Det er dog klart, at der er en reklameeffekt, som vi ikke er bevidste om. En anden tendens, foruden de nordiske navne, er engelske navne. - Det har været en tendens, som vi har set siden efterkrigstiden. Her kom den første engelske bølge med navne som Johnny og Sanny, som i dag har en lidt lavsocial status. I dag ser vi også engelske og internationale navne toppe listerne. Det er navne som Elias, Elliot og Lily. Nogle navne kan være blevet "så slidte", at der er nødt til at gå en vis rum tid, før de har potentiale til at blive populære igen. - Navne som Brian og Johnny er slidt op. Der skal gå op til 30 år, før de kan komme retur, men jeg kan godt være i tvivl om, om de kommer igen. Navnebarometeret på Danmarks Statistik viser , at navnene holder sig på toppen i 10-20 år, fortæller Michael Lerche Nielsen. - Det er sjældent populært at vælge navne fra egen skoletid til sit barn. Og det kommer navnene Emma og William nok snart ud for. Sjældne navne På navnelisterne figurerer mange navne i bunden med ét eller to børn, som har fået det. Og det tegner en tendens, ifølge navneforskeren. - Navne er helt klart noget, forældre tænker meget over. Engang var børn noget, der kom, og det var en livsbetingelse at få børn i tyverne. Sådan er det ikke længere. - I dag er det at få børn et vigtigt projekt. Det er forbundet med en enorm status. Og ligesom man gør meget ud af valg af barnevogn og sparkedragt, bliver der også brugt energi på navnet. Som et led i denne udvikling er der ifølge Michael Lerche Nielsen en stor interesse for at søge nye fornavne. I dag bærer færre derfor de samme navne, hvor langt flere eksempelvis i firserne delte navne som Camilla eller Casper. I den mere sjældne afdeling er der i Nordjylland blevet navngivet drengebørn med navnene Mickey, Falk, Kudus, Per, Loke og Vilo. For piger gælder de mere sjældne navne Svala, Mona, Kastanje, Diana og Penni. Til forskel fra tidligere skifter flere også navne i løbet af et liv. - Det er også et udtryk for at iscenesætte sig selv gennem navne. Her er sket et holdningsskifte, hvor man før beholdt sit navn, selvom man ikke kunne lide det, af respekt for familien. Fremtidens børn - og voksne Flere nye navne er kommet ind blandt de mest populære navne i år. Eva og Ingrid figurerer nu blandt de 50 mest anvendte pigenavne til nyfødte. For drenge er Vilhelm og Asger to nye navne på listen. Spørger man navneforskeren, kan man bruge 'oldeforældre-reglen' til at forudsige tendenserne. - Oldeforældre-reglen har holdt siden 80’erne. De her klassiske navne er forbundet med noget nært, hyggeligt og romantisk. Navnene er ofte korte og kan udtales på engelsk, og det ser vi, at forældre går efter. - Kaj, Birthe og Jørgen burde komme igen. Vi har set, at Elisabeth er begyndt at rykke på sig. Det er den generation, der er ved at blive oldeforældre. Det er gode, gedine og danske navne, slutter Michael Lerche Nielsen. På landsplan er Ella er det mest populære navn til nyfødte piger i 2022, hvor det året før var Alma, der toppede. For drenge gælder det William, som også var højdespringer året før. Samlet set er Emma og William stadig de mest udbredte navne til de små. Se hele listen her . Kilde: Tal fra Danmarks Statistik, som TV2 Nord har fået udarbejdet. Navnene i de nordjyske lister er ikke grupperet efter stavemåde, hvilket kan have betydning for placeringen af navne som Oskar/Oscar eller Karl/Carl .

Opsummering:
Engang gik der 15 år, før populære navne nåede til Nordjylland.